Dís die toekoms van Elon Musk se Tesla RoadsterElon Musk, die eienaar van Space X, se eerste Tesla Roadster is aan boord die vuurpyl (Foto: Nasa) Anders as die voorstellings dat die Tesla Roadster wat saam met die Falcon Heavy gelanseer is oor miljarde jare nog ongeskonde gaan wees, gaan die aanslag van die ruimte gou merke laat. New Atlas berig dit sal glo binnekort lyk of die motor iewers in Suid-Afrika langs die pad gaan staan het, want die bande sal skoonveld wees, asook ander items van materiaal wat normaalweg nie aan ruimtetoestande onderwerp word, en spesiaal daarvoor ontwerp is nie. Onder die bestraling waaraan die Roadster en sy pop-bestuurder blootgestel gaan word is kosmiese bestraling, ultraviolet-bestraling, X-strale en gammastrale. Temperature gaan van ver onder vriespunt tot ver bo kookpunt wissel. Die Roadster sal in ’n baan net verder as Mars elke 1,6 jaar om die son wentel. Dit kan ook oor miljoene jare teen Mars of die aarde bots, of in die son ingeslinger word.